b'\n_START_ARTICLE_\nAliuminis\n_START_SECTION_\nChemin\xc4\x97s savyb\xc4\x97s\n_START_PARAGRAPH_\nPavir\xc5\xa1ius apsitraukia tvirta, plona oksido (Al\xe2\x82\x82O\xe2\x82\x83) pl\xc4\x97vele. Amfoterinis, reaguoja tiek su r\xc5\xabg\xc5\xa1timis, tiek ir su \xc5\xa1armais._NEWLINE_Svarbiausios druskos\xc2\xa0\xe2\x80\x93 aliuminio chloridas (AlCl\xe2\x82\x83), fluoridas (AlF\xe2\x82\x83), nitratas (Al(NO\xe2\x82\x83)\xe2\x82\x83), sulfatas (Al\xe2\x82\x82(SO\xe2\x82\x84)\xe2\x82\x83)._NEWLINE_Reaguodamas su \xc5\xa1armais sudaro aliuminatus, auk\xc5\xa1toje temperat\xc5\xabroje jungiasi su azotu, siera, anglimi.\n_START_SECTION_\nPaplitimas\n_START_PARAGRAPH_\nAliuminis\xc2\xa0\xe2\x80\x93 pla\xc4\x8diausiai paplit\xc4\x99s \xc5\xbdem\xc4\x97s plutos metalas (8,13 proc.), randamas junginiuose\xc2\xa0\xe2\x80\x93 feld\xc5\xa1patuose, \xc5\xbe\xc4\x97rutyje ir kituose mineraluose. Daugumos augal\xc5\xb3 sausojoje mas\xc4\x97je yra apie 0,02\xc2\xa0% aliuminio, nors b\xc5\xabtinas jis tik kai kuriems augalams\xc2\xa0\xe2\x80\x93 hidrofitams, arbatmed\xc5\xbeiui (tr\xc5\xabkumas sukelia lap\xc5\xb3 chloroz\xc4\x99).\n_START_SECTION_\nPoveikis organizmams ir aplinkai\n_START_PARAGRAPH_\nOrganizmuose aliuminis kaupiasi smegenyse, kauluose, kasoje, skydliauk\xc4\x97je, kepenyse, blu\xc5\xbenyje, inkstuose, kraujyje. Esant pertekliui, sunk\xc4\x97ja fosfat\xc5\xb3 asimiliavimas, ma\xc5\xbe\xc4\x97ja hemoglobino. Aliuminio dulk\xc4\x97s \xc5\xbealingos kv\xc4\x97pavimo takams, junginiai skatina kraujo kre\xc5\xa1\xc4\x97jim\xc4\x85, i\xc5\xa1stumia kalc\xc4\xaf kauluose, sutrikdo prakaito liaukas, gali sukelti egzem\xc4\x85, kontaktin\xc4\xaf dermatit\xc4\x85 ar akn\xc4\x99, \xc5\xbealingi nerv\xc5\xb3 sistemai, \xc5\xbeinomi kaip Alzheimerio ligos bei protinio atsilikimo ir onkologini\xc5\xb3 susirgim\xc5\xb3 patologiniai faktoriai._NEWLINE__NEWLINE_\xc4\xae organizmus aliuminis gali patekti su maistu, \xc4\xafkvepiant ar per s\xc4\x85lyt\xc4\xaf su od\xc4\x85: i\xc5\xa1 kosmetikos priemoni\xc5\xb3, dirbant su aliuminio junginiais, naudojant aliuminius indus ar pakuotes, i\xc5\xa1 implant\xc5\xb3, vakcinuojant. Sveiko \xc5\xbemogaus inkstai per par\xc4\x85 sugeba pa\xc5\xa1alinti iki 5-10 mg su maistu gaunamo aliuminio._NEWLINE__NEWLINE_Naikina bakterijas, dideli kiekiai nuodingi ir augalams.\n_START_SECTION_\nPanaudojimo sritys\n_START_PARAGRAPH_\nI\xc5\xa1 aliuminio gaminama iki 0,004 \xc2\xb5m folija (valcuojant), kalant gaminami lak\xc5\xa1tai._NEWLINE_Aliuminiu dengiamas plienas apsaugai nuo korozijos, paprasti ir optini\xc5\xb3 teleskop\xc5\xb3 veidrod\xc5\xbeiai, kaip reduktorius ir deoksidatorius naudojamas lydant plien\xc4\x85 ar ket\xc5\xb3. Aliuminio pudra naudojama gaminant akyt\xc4\x85j\xc4\xaf beton\xc4\x85, da\xc5\xbe\xc5\xb3 ir lako pramon\xc4\x97je suteikiant jiems \xc5\xbevilges\xc4\xaf, folija\xc2\xa0\xe2\x80\x93 maisto produktams pakuoti. Skysto pavidalo junginiai naudojami vakcinose, gaminant padidinto atsparumo ugniai med\xc5\xbeiagas. Aliuminis naudojamas kaip maisto gamini\xc5\xb3 pavir\xc5\xa1iaus metalinis da\xc5\xbeiklis (E173), gaminant skardines, antiperspirant\xc5\xb3 bei daugelio dezodorant\xc5\xb3 sud\xc4\x97ties veiklioji med\xc5\xbeiaga - aliuminio junginiai.\n_START_SECTION_\nAliuminio lydiniai\n_START_PARAGRAPH_\nNaudojami aliuminio lydiniai su variu, magniu, cinku, siliciu, manganu, li\xc4\x8diu, kadmiu, cirkoniu, chromu. Lydiniai pasi\xc5\xbeymi lengvumu (iki 3 kart\xc5\xb3 lengvesni u\xc5\xbe plien\xc4\x85), elektros ir \xc5\xa1ilumos laidumu, atsparumu korozijai, taip pat geros mechanin\xc4\x97s savyb\xc4\x97s. Skiriami \xc4\xaf liejamuosius (sudaro 15\xc2\xa0% vis\xc5\xb3) ir deformuojamuosius lydinius. Svarbiausi liejamieji lydiniai\xc2\xa0\xe2\x80\x93 siluminai, deformuojamieji\xc2\xa0\xe2\x80\x93 duraliuminiai, avaliai, superduraliuminiai. Pirmieji aliuminio lydiniai prad\xc4\x97ti gaminti XIX a., duraliuminiai sukurti XX a. prad\xc5\xbeioje.\n_START_SECTION_\nPavadinimo kilm\xc4\x97\n_START_PARAGRAPH_\nAl\xc5\xabnas arba al\xc5\xabno akmuo (lot. alumen) \xe2\x88\x92 seniausias \xc5\xbeinomas nat\xc5\xabraliai gamtoje susidarantis mineralas (drusk\xc5\xb3 junginys, kristalas), kuriame gausu aliuminio. Tai ir l\xc4\x97m\xc4\x97 paties cheminio elemento pavadinim\xc4\x85.'